RO
C 156/38
Jurnalul Oficial al Uniunii Europene
3.5.2023
Motive Întrucât caietul de sarcini nu a inclus, până în prezent, nicio normă cu privire la dovada originii, se consideră adecvat să se includă informații privind trasabilitatea produsului la punctul 4.4 (Dovada originii) din caietul de sarcini.
Acesta cuprinde acum dispoziții pentru asigurarea trasabilității.
În plus, a fost mutată, de asemenea, o porțiune din textul inițial de la punctul 5 litera (h) (Etichetarea) la punctul 4.4.
Transportarea suplimentară a laptelui utilizat în interiorul ariei delimitate, de la o fabrică autorizată de brânzeturi alpine la alta, trebuie permisă în viitor, deoarece, având în vedere stadiul actual al tehnologiei, ea nu mai afectează calitatea și asigură producția de brânză cu DOP „Vorarlberger Alpkäse”.
Acest lucru a devenit necesar din cauza dificultății tot mai mari de a găsi personal, având în vedere intensitatea enormă a muncii și incertitudinea aferentă legată de menținerea producției de brânză alpină pe munții noștri.
Cantitatea de lapte transportată trebuie să fie documentată.
3.
Aria geografică
Punctul 5c din caietul de sarcini: „Zone formate din munți înalți și pășuni alpine din provincia austriacă Vorarlberg.
Fermele alpine recunoscute oficial sunt situate la altitudini cuprinse între 1 000 m și 1 800 m deasupra nivelului mării și își desfășoară activitatea numai în lunile de vară, în contextul transhumanței alpine.” și harta Austriei oferită pe lângă aceste informații au fost modificate după cum urmează:
„4.3.
Aria geografică
Brânza «Vorarlberger Alpkäse» este produsă în provincia Vorarlberg, la altitudini cuprinse între 1 000 m și 1 800 m deasupra nivelului mării.
Fermele alpine recunoscute oficial își desfășoară activitatea numai în lunile de vară, în contextul transhumanței alpine.”
„Harta topografică a ariei geografice delimitate:” Motive Textul a fost scurtat.
Cerința din caietul de sarcini privind fermele alpine recunoscute oficial este prevăzută la punctul 4.5 (Metoda de producție) [mai precis, la punctul 4.5.1 (Materia primă – Laptele)].
De asemenea, a fost adăugată o nouă hartă a ariei geografice delimitate.
Harta conține acum și informații privind altitudinea deasupra nivelului mării.
Acest lucru nu modifică delimitarea ariei geografice.
4.
Metoda de producție
Textul inițial de la punctul 5 litera (e) (Metoda de producție) din caietul de sarcini a fost formulat cu mai multă precizie și împărțit în punctele 4.5.1 (Materia primă – Laptele), 4.5.2 (Producția) și 4.5.3 (Cunoștințele de specialitate – Cunoștințele privind producția).
Punctul 5e din caietul de sarcini: „Laptele crud adecvat pentru producția de brânză cu pastă tare obținut în Alpi de la efective de vaci controlate în mod oficial și a căror alimentație nu include furaje însilozate, care nu a fost supus unui tratament termic, pasteurizat sau sterilizat prin centrifugare, este prelucrat la fața locului, fără transportare sau depozitare intermediară.
Laptele obținut seara se transferă imediat în recipiente mai mici (vase din lemn pentru lapte sau cuve) pentru a putea prinde caimac.
A doua zi, caimacul (untul alpin) este strâns manual de la suprafață, pentru a se obține conținutul de grăsime dorit al produsului.
Acest lapte maturat și degresat este apoi amestecat cu laptele integral obținut dimineața, cu culturi de acid lactic/bacterii și cu cheaguri de brânză alpină în cazane alpine (din cupru).
Bucățile de coagul sunt extrase manual, cu ajutorul unor bucăți de pânză pentru brânzeturi și fără utilizarea echipamentelor tehnice.
Bucățile de coagul sunt încălzite la 51,5-52,5 °C, presate și tratate regulat cu saramură pentru o bună formare a crustei.
Producția de brânză se desfășoară numai în perioada de pășunat de pe timpul verii al bovinelor (care sunt hrănite exclusiv prin pășunat pe pășuni alpine).
Având în vedere perioada scurtă de pășunat alpin (3-4 luni), produsul este disponibil doar sezonier și în cantități limitate.
Adăugarea de lapte provenit de la fermele din văi este interzisă, indiferent sub ce formă.
Există norme naționale în vigoare în ceea ce privește creșterea și sănătatea animalelor, precum și igiena fermelor și a personalului.
Asigurarea calității se realizează prin intermediul inspecțiilor și al formării pentru personal și în domeniul igienei.”